Om te moet bedel ... | SARIE
Om te moet bedel …	deur admin
Ek het nie vanoggend gaan werk nie. Daar’s nie kos in die huis nie. Daar is nie geld vir reukweerder nie, ook nie seep nie. Die buisie tandepasta is leeggedruk. Ek suig aan die bopunt en kry darem die geur van Aqua Fresh. Om te gorrel met sout het seker nog niemand doodgemaak nie. My hare lyk soos gras, want skottelgoedseep is nie bedoel vir hare was nie.
My motor, wat nie rêrig padwaardig is nie, suig die laaste bietjie petrol uit soos jy lemoene suig. Die Ford – ons noem haar Vlekkie – vat darem dadelik, al het ons maande laas bietjie olie ingegooi. Ek persoonlik dink die enjin word tot by ons bestemming deur engele gedryf.
Ek staan voor ’n man wat ek kan sien ook nie altyd ’n maklike lewe gehad het nie. Hy lyk krom van stres en die grys hare staan welig om sy kop. “Meneer,” kry ek die woorde uit. My asem jaag en my hart klop vinnig. “Meneer, ek het ’n werk en ’n kar, verblyf en krag, maar ek het nie vanaand kos vir my kinders nie. As u my nie kan help nie, sal ek loop.” Ek kyk in sy blou oë en voel duiselig.
Hy sit agter die toonbank by die geldlaai. Sy oë ontmoet weer myne. Ek sien hy som my op. Hy staan op, gee lang lenige tree na die yskas en sit twee pakke vleis in ’n sak. Hy knik sy kop …
Ons stap uit. Ek, selfbewus met my kop grond toe. Die trane loop vrylik. My dogter sien dit en byt haar onderlip. Die kennetjie bewe. Dis stukkend in my. Ek wil net daar neerval en huil en skree, maar my brein sê vir my: “Hou kop. Julle kan vanaand eet.” Ons klim in Vlekkie – haar verfwerk dop af en waar sy eens ’n sexy maroen karretjie was, is sy nou dof soos die son op haar bak.
Die briefie van Minke wys die harde realiteit in SAfrika, nou meer as ooit. Mense kry swaar en sukkel – sommige, reg onder ons neuse – party ‘bedel’ en ander ‘sukkel’ maar so op hul eie voort en wag vir iemand om die hand in hul sak te steek om te help….
Ek vra net, hoekom gaan Dankbaar nie na die Onderhoudshof nie, sy het ‘n hofbevel. Die Pa MOET betaal. Die brief gee my ‘n knop in die keel en ‘n wrokkige gevoel teenoor die man.
Ek wil graag help. Hoe kan ek haar kontak.
Jy kan vir Mercy Morkel kontak by 021 446-5139